Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την εφαρμογή διεθνών λογιστικών προτύπων"

(2001/C 260/15)

Στις 16 Μαρτίου 2001 και σύμφωνα με το άρθρο 95 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Ενιαία αγορά, παραγωγή και κατανάλωση" στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 27 Ιουνίου 2001 με βάση την εισηγητική έκθεση του κ. Byrne.

Κατά την 383η σύνοδο ολομέλειας της 11ης και 12ης Ιουλίου 2001 (συνεδρίαση της 11ης Ιουλίου), η Οικονομική και Κοινωνική Επιτροπή, υιοθέτησε με 97 ψήφους υπέρ και 1 ψήφο κατά την ακόλουθη γνωμοδότηση.

1. Περίληψη του εγγράφου της Επιτροπής

1.1. Το Ευρωπαϊκό Συμβούλιο της Λισαβώνας, που πραγματοποιήθηκε στις 23 και 24 Μαρτίου 2000, έταξε ως προθεσμία εφαρμογής του "Σχεδίου δράσης για τις χρηματοπιστωτικές υπηρεσίες"(1) της Επιτροπής το 2005. Η παρούσα πρόταση κανονισμού αποτελεί σημαντικό στοιχείο του εν λόγω σχεδίου.

1.2. Στόχος του κανονισμού είναι να διασφαλισθεί ότι μέχρι το 2005 όλες οι κοινοτικές επιχειρήσεις που είναι εισηγμένες σε οργανωμένη αγορά θα εφαρμόζουν τα Διεθνή Λογιστικά Πρότυπα (ΔΛΠ). Ο στόχος αφορά 7000 επιχειρήσεις που είναι εισηγμένες στις οργανωμένες αγορές της ΕΕ.

1.3. Με τις διατάξεις του κανονισμού θα διασφαλισθεί επίσης ότι η ΕΕ θα συμμετάσχει στη μελλοντική ανάπτυξη των διεθνών λογιστικών προτύπων.

1.4. Η αλλαγή αυτή οφείλεται βασικά σε στρατηγικούς λόγους, οικονομικού και χρηματοδοτικού προσανατολισμού μάλλον, παρά σε θέματα λογιστικής τεχνικής. Οι λόγοι αυτοί αφορούν κυρίως την ευρύτερη διάδοση των κινητών αξιών, τις διασυνοριακές συγχωνεύσεις και εξαγορές, το διάλογο με τους μετόχους και τις χρηματοδοτήσεις.

1.5. Η Επιτροπή παρατηρεί ότι επτά κράτη μέλη (η Αυστρία, το Βέλγιο, η Γερμανία, η Γαλλία, η Φινλανδία, η Ιταλία, και το Λουξεμβούργο) επιτρέπουν ήδη σε συγκεκριμένες εισηγμένες εταιρίες να καταρτίζουν τους ενοποιημένους λογαριασμούς τους σύμφωνα με τα Διεθνή Λογιστικά Πρότυπα (ΔΛΠ).

2. Η πρόταση αναλυτικότερα

2.1. Βασική απαίτηση

Το αργότερο από το 2005 και μετά όλες οι κοινοτικές επιχειρήσεις που είναι εισηγμένες σε οργανωμένες αγορές, όπως και οι επιχειρήσεις που ετοιμάζονται να εισέλθουν σε οργανωμένη αγορά κινητών αξιών, υποχρεούνται να καταρτίσουν τους ενοποιημένους λογαριασμούς και τις καταστάσεις τους σύμφωνα με τα εγκεκριμένα Διεθνή Λογιστικά Πρότυπα (ΔΛΠ) (άρθρο 4). Τα εγκεκριμένα Διεθνή Λογιστικά Πρότυπα είναι εκείνα τα οποία έχουν εγκριθεί για να εφαρμόζονται εντός της ΕΕ βάσει της διαδικασίας που προτείνεται για τη σχετική έγκριση (άρθρο 6).

2.2. Διακριτικές εξουσίες των κρατών μελών (άρθρο 5)

Τα κράτη μέλη δύνανται να επιτρέψουν ή να απαιτήσουν:

- από τις επιχειρήσεις στις οποίες αναφέρεται το άρθρο 4 να καταρτίζουν τους ετήσιους λογαριασμούς τους σύμφωνα με τα εγκεκριμένα ΔΛΠ(2)·

- από μη εισηγμένες επιχειρήσεις να εφαρμόζουν τα ΔΛΠ· ή

- να απαιτούν την ενιαία εφαρμογή των εγκεκριμένων ΔΛΠ από σημαντικούς τομείς όπως οι τράπεζες ή οι ασφαλιστικές εταιρίες, ανεξάρτητα από το εάν οι επιχειρήσεις αυτές είναι εισηγμένες ή όχι.

2.3. Ο μηχανισμός έγκρισης

2.3.1. Ο μηχανισμός έγκρισης αποτελεί σημαντικό στοιχείο του προτεινόμενου κανονισμού. Προκειμένου να διασφαλισθεί ότι τα ΔΛΠ δεν θα παρουσιάζουν ελλείψεις που να μπορούν να εμποδίσουν την εφαρμογή τους στην ΕΕ, όλα τα ΔΛΠ θα υποβάλονται σε μηχανισμό έγκρισης που θα αποτελείται από ένα κανονιστικό επίπεδο και από ένα τεχνικό.

2.3.2. Το κανονιστικό επίπεδο - η Κανονιστική Επιτροπή Λογιστικών Θεμάτων - θα απαρτίζεται από εκπροσώπους των κρατών μελών και θα εκδίδει γνωμοδοτήσεις για την έγκριση των ΔΛΠ από την ΕΕ και για την ημερομηνία εφαρμογής.

2.3.3. Η Επιτροπή θα επικουρείται από ένα τεχνικό επίπεδο που θα διασφαλίζεται από την τεχνική επιτροπή λογιστικών θεμάτων. Η επιτροπή αυτή θα είναι συμβουλευτικού χαρακτήρα και θα διαθέτει την απαιτούμενη εμπειρία για να αξιολογεί τα πρότυπα, όμως μένοντας συνεχώς σε επαφή με τα ΔΛΠ τα οποία καθορίζουν τη διαδικασία, θα είναι σε θέση να επηρεάζει τις εξελίξεις αυτές και να διασφαλίζει την έγκαιρη λήψη αποφάσεων σχετικά με τα νέα πρότυπα.

2.3.4. Η Επιτροπή επιδιώκει όπως όλα τα υφιστάμενα ΔΛΠ και οι σχετικές ερμηνείες τους, που περιλαμβάνονται στο παράρτημα του κανονισμού, υποβληθούν στην εν λόγω διαδικασία έγκρισης το αργότερο έως τις 31 Δεκεμβρίου 2002.

2.4. Ο ρόλος των λογιστικών οδηγιών

2.4.1. Οι υπάρχουσες λογιστικές οδηγίες της ΕΕ παραμένουν σε ισχύ και όλες οι επιχειρήσεις πρέπει να συμμορφώνονται προς αυτές. Η εφαρμογή των ΔΛΠ αποτελεί συμπληρωματική απαίτηση για όλες τις εισηγμένες στο χρηματιστήριο επιχειρήσεις.

2.4.2. Η Επιτροπή έχει ήδη ξεκινήσει τη διαδικασία για την τροποποίηση της τέταρτης(3) και της έβδομης(4) λογιστικής οδηγίας για να μπορέσει να προσαρμόσει μικρό αριθμό σημείων που δεν συμφωνούν με τα ΔΛΠ.

3. Γενικές παρατηρήσεις

3.1. Η ΟΚΕ υποστηρίζει θερμά το στόχο του προτεινόμενου κανονισμού, δηλαδή την καθιέρωση κοινής βάσης λογιστικής σε όλη την ΕΕ και για όλες τις εισηγμένες σε οργανωμένες αγορές επιχειρήσεις. Αυτό αποτελεί σημαντικό στοιχείο για την ολοκλήρωση του προγράμματος των χρηματοοικονομικών υπηρεσιών της ενιαίας αγοράς.

3.2. Η ΟΚΕ αναγνωρίζει ότι η επιλογή που έγινε τώρα είναι πολύ σημαντική διότι είναι πιθανόν να χαράξει μακροπρόθεσμα την κατεύθυνση ολόκληρης της χρηματοοικονομικής πληροφόρησης της ΕΕ. Γι' αυτό, η ΟΚΕ πιστεύει ότι πρέπει να ληφθούν υπόψη τα συμφέροντα όλων των φορέων, από επενδυτές μέχρι εργαζόμενους.

3.3. Η ΟΚΕ αποδέχεται ότι οι επιλογές που προβλέπουν την επίτευξη του καθορισθέντος στόχου είναι πολύ περιορισμένες. Στην πράξη δεν υπάρχει παρά μία μόνο εναλλακτική επιλογή, που είναι οι γενικά αποδεκτές λογιστικές αρχές(5) των ΗΠΑ. Η ΟΚΕ πιστεύει ότι θα ήταν τελείως άστοχο για την ΕΕ να υιοθετήσει ως παγκόσμιο πρότυπο τις απαιτήσεις των ΗΠΑ για την χρηματοοικονομική πληροφόρηση, διότι π.χ. τα συμφέροντα της ΕΕ δεν θα ελαμβάνοντο καθόλου υπόψη στα πλαίσια της εξέλιξης των εν λόγω προτύπων.

3.4. Η ΟΚΕ φρονεί γι' αυτό ότι τα ΔΛΠ αποτελούν τα μοναδικά λογιστικά πρότυπα που τυγχάνουν ευρείας διεθνούς αναγνώρισης χάρη στα οποία θα καταστεί δυνατή η επίτευξη του στόχου της ανάπτυξης προτύπων μέσω καθολικής συμμετοχής.

3.5. Δεδομένου του μεγέθους και της σημασίας της οικονομίας της ΕΕ χάρη στην πρόταση η ΕΕ θα καθιερωθεί ως ο ακρογωνιαίος λίθος της διεθνούς υποστήριξης του ΙΑSB(6) (το οποίο τελευταία αναδιοργανώθηκε και ενισχύθηκε). Μολονότι η ΕΕ δεν θα συμμετέχει άμεσα, αυτό θα διασφαλίσει την προστασία των συμφερόντων της ΕΕ στο πλαίσιο των διαδικασιών ανάπτυξης των ΔΛΠ, επιπλέον των πέντε ευρωπαϊκών μελών που θα συμμετέχουν στο ΙΑSΒ.

3.6. Η ΟΚΕ αναγνωρίζει ότι 300 περίπου επιχειρήσεις χρησιμοποιούν τις Γενικά Αποδεκτές Λογιστικές Αρχές (GAAP) των ΗΠΑ. Αυτό συμβαίνει βασικά για να αποκτήσει μία επιχείρηση την άδεια της SEC (Επιτροπή Χρηματιστηρίου των ΗΠΑ), για την εισαγωγή της στο χρηματιστήριο και όχι για την εγγενή αξία που έχουν οι Γενικά Αποδεκτές Λογιστικές Αρχές των ΗΠΑ.

3.6.1. Η ΟΚΕ φρονεί ότι ο δρόμος που ακολουθείται επιτρέπει τη σύντονη υποστήριξη των προσπαθειών του ΙΑSB που επιδιώκει την αποδοχή από τη SEC των λογαριασμών που βασίζονται στα ΔΛΠ ώστε να μην χρειασθεί να προσαρμοσθούν τα ΔΛΠ στις γενικά αποδεκτές λογιστικές αρχές των ΗΠΑ. Η ΟΚΕ αναγνωρίζει ότι αυτό είναι απίθανο να επιτευχθεί πριν από το 2005. Αυτό θα σήμαινε ότι οι αμερικανικές εταιρίες μπορούν να εισαχθούν στα ευρωπαϊκά χρηματιστήρια βάσει των αμερικανικών λογιστικών σύμφωνα με τα πρότυπα των γενικά αποδεκτών λογιστικών αρχών.

3.7. Η ΟΚΕ φρονεί ότι ο καλύτερος τρόπος για τη μακροπρόθεσμη εξυπηρέτηση των συμφερόντων όλων των μερών θα ήταν να επιτευχθεί τελικά η σύγκλιση των προτύπων ΔΛΠ και των Γενικά Αποδεκτών Λογιστικών Αρχών (GAAP)· ως προς αυτό επισημαίνεται ότι παρά την προσήλωση των ΗΠΑ στα πρότυπα GAAP, η χώρα αυτή αντιπροσωπεύεται πλήρως στην ΙΑSB.

3.8. Η ΟΚΕ συμφωνεί με τη γνώμη της Επιτροπής, σύμφωνα με την οποία η πρόταση κανονισμού δεν θα συμβάλει μόνο στην πρόοδο της ολοκλήρωσης των ευρωπαϊκών κεφαλαιαγορών και των αγορών παροχής χρηματοοικονομικών υπηρεσιών, αλλά θα ευνοήσει επίσης τις επενδύσεις σε εταιρίες που είναι εισηγμένες σε χρηματιστήρια της ΕΕ.

3.9. Η ΟΚΕ, ενώ υποστηρίζει τη χρήση των ΔΛΠ, εντούτοις εκφράζει την ικανοποίησή της για τη θέσπιση του μηχανισμού έγκρισης. Η θέσπιση αυτή διασφαλίζει ότι σε περίπτωση έκδοσης ενός ΔΛΠ που κρίνεται περιττό στην ΕΕ, αυτό δεν θα ισχύσει σε κοινοτικό επίπεδο.

3.9.1. Εφεξής τα ΔΛΠ δεν θα εφαρμόζονται αυτόματα στην ΕΕ παρά μόνο στην περίπτωση που θα έχουν υιοθετηθεί από το μηχανισμό έγκρισης στο πλαίσιο του οποίου η κανονιστική επιτροπή λογιστικών θεμάτων, της οποίας θα προεδρεύει η Επιτροπή και θα αποτελείται από εκπροσώπους όλων των κρατών μελών, θα διαδραματίζει μείζονα ρόλο.

3.9.2. Πάντως, για την πραγματοποίηση λεπτομερούς τεχνικής αξιολόγησης, συγκροτήθηκε τεχνική επιτροπή λογιστικών θεμάτων όπως αναφέρεται στην παράγραφο 8 των αιτιολογικών σκέψεων της πρότασης κανονισμού.

3.9.3. Ύστερα από πρόσκληση της Επιτροπής, η λειτουργία αυτή θα ασκηθεί και χρηματοδοτηθεί από ένα ιδιωτικό οργανισμό που είναι γνωστός με την επωνυμία EFRAG - European Financial Reporting Advisory Group (Συμβουλευτική Ομάδα για την Οικονομική Ενημέρωση στην Ευρώπη)(7). Επειδή θα πρόκειται για ιδιωτικό οργανισμό οι συστάσεις του δεν θα είναι δεσμευτικές για την Επιτροπή η οποία θα υποβάλει στην κανονιστική επιτροπή λογιστικών θεμάτων αναλυτική έκθεση με τις συστάσεις του ΕFRAG και τη δική της αξιολόγηση προκειμένου να ληφθεί απόφαση.

3.9.4. Ο οργανισμός αυτός δεν θα στηρίξει μόνο το μηχανισμό έγκρισης, αλλά θα επιτρέψει επίσης στην ΕΕ να αξιολογεί τα μελλοντικά πρότυπα και να συμβάλει στην εξέλιξή τους.

3.9.5. Η ΟΚΕ υποστηρίζει ένθερμα την πρόθεση της Επιτροπής όπως κάθε ΔΛΠ εγκρίνεται ή απορρίπτεται ολοσχερώς. Η μερική έγκριση ή οι τροποποιημένες μορφές ΔΛΠ θα προκαλούν ιδιαίτερη σύγχυση και θα υπονομεύουν τη βασική απόφαση σχετικά με τη χρήση των ΔΛΠ.

3.10. Όταν πρόκειται να εξετασθούν οι δυνατές επιλογές βάσει του άρθρου 5, η ΟΚΕ συνιστά όπως τα κράτη μέλη εξετάζουν αφενός τις πιθανές επιπτώσεις που μπορεί να έχουν στη φορολογία των ενδιαφερομένων επιχειρήσεων, και αφετέρου την ποιότητα των πληροφοριών που παρέχεται στους εργαζόμενους όσον αφορά την επιχείρηση στην οποία εργάζονται.

3.11. Η ΟΚΕ ενδιαφέρεται ιδιαίτερα να ληφθούν υπόψη οι ανάγκες των ΜΜΕ. Γι' αυτό εκφράζει την ικανοποίησή της που οι ΜΜΕ θα εκπροσωπούνται στον Εfrag.

3.12. Η ΟΚΕ προτείνει επίσης ότι εφόσον μακροπρόθεσμα η εξέλιξη όλων των οικονομικών εκθέσεων στην ΕΕ θα βασίζεται στα ΔΛΠ, θα πρέπει να ζητηθεί επειγόντως από τον ΙΑSB να αρχίσει τη διαδικασία ανάπτυξης των προτύπων ή μιας δέσμης προτύπων που θα είναι πιο κατάλληλη για τις ΜΜΕ· η αύξηση των απαιτήσεων έναντι των εισηγμένων επιχειρήσεων όσον αφορά την υποβολή εκθέσεων αποτελεί συμπληρωματική υποχρέωση. Εφόσον ορισμένες ΜΜΕ θα εισαχθούν μελλοντικά στο χρηματιστήριο η υποχρέωση αυτή θα διευκολύνει σχετικά την εν λόγω μετάβαση των ΜΜΕ όταν αυτή απαιτηθεί.

3.13. Ο στόχος της υιοθέτησης των ΔΛΠ θα υπονομευθεί εάν η μη έγκρισή τους δεν αποτελεί παρά την εξαίρεση. Η ΟΚΕ ελπίζει ότι χάρη στη συμμετοχή εμπειρογνώμονα της ΕΕ στη διαδικασία καθορισμού των προτύπων και στην αναγνώριση από τον ΙΑSB της σημασίας που έχει η διατήρηση της υποστήριξης της ΕΕ θα διασφαλισθεί ότι η μη έγκριση, εάν κάποτε χρειαστεί, θα αποτελεί μια σπάνια εξαίρεση.

3.14. Η ΟΚΕ τονίζει στην Επιτροπή ότι θα πρέπει να διασφαλισθεί η μετάφραση σε όλες τις κοινοτικές γλώσσες όλων των ΔΛΠ όπως και των σχετικών ερμηνειών τους.

3.15. Η ΟΚΕ έχει επίγνωση ότι ο τραπεζικός και ασφαλιστικός τομέας ενδιαφέρεται για ορισμένες πτυχές όσον αφορά την πιθανή εισαγωγή της πλήρους λογιστικής αξίας για τα χρηματοοικονομικά μέσα στα μελλοντικά ΔΛΠ και ότι το θέμα αυτό εξετάζεται από την Επιτροπή. Θα αποτελέσει επίσης θέμα διαβούλευσης κατά τις τακτικές διαδικασίες που χρησιμοποιούνται για την ανάπτυξη νέων λογιστικών προτύπων. Η ΟΚΕ είναι πεπεισμένη ότι θα βρεθεί μία ικανοποιητική λύση.

3.16. Η ΟΚΕ επισημαίνει ότι βάσει του άρθρου 2 είναι δυνατόν να χρησιμοποιηθούν "ισοδύναμα λογιστικά πρότυπα". Η ΟΚΕ αντιλαμβάνεται ότι η Επιτροπή δεν προτίθεται να χρησιμοποιήσει τη διάταξη αυτή παρά μόνο προσωρινά, δηλαδή έως ότου ισχύσουν τα κατάλληλα ΔΛΠ. Η ΟΚΕ φρονεί ότι πρέπει να επαναδιατυπωθεί το άρθρο 2 για να καταστεί σαφέστερο.

3.17. Η εισαγωγή των προτεινομένων υποχρεώσεων όσον αφορά την χρηματοοικονομική πληροφόρηση των εισηγμένων επιχειρήσεων πρέπει, εφόσον αυτές επιθυμούν την επίτευξη του στόχου τους, να συνοδεύεται από μέτρα που θα συμβάλουν στην προσαρμογή τους. Η ΟΚΕ προτείνει να πιστοποιούν οι ορκωτοί λογιστές της επιχείρησης στην έκθεσή τους ότι οι λογαριασμοί έχουν τηρηθεί βάσει των προτύπων ΔΛΠ. Εάν δεν προβούν στη σχετική πιστοποίηση τότε οι εθνικές αρχές του κράτους μέλους πρέπει να έχουν την εξουσία να ζητήσουν από την επιχείρηση να επαναδημοσιεύσει τους λογαριασμούς της με την ορθή μορφή.

3.18. Η ΟΚΕ επισημαίνει ότι το αργότερο μέχρι την 1η Ιουλίου 2007 ο κανονισμός θα επανεξετασθεί. Θα είναι πολύ ευτυχής εάν της ζητηθεί να υποβάλει τις παρατηρήσεις της εγκαίρως σχετικά με την επανεξέταση. Η ΟΚΕ φρονεί ότι θα είναι ιδιαίτερα σημαντικό να εξετασθεί η εφαρμογή του μηχανισμού έγκρισης προκειμένου να διασφαλισθεί η ορθή λειτουργία των προτύπων ΔΛΠ στην ΕΕ.

4. Συμπεράσματα

4.1. Η ΟΚΕ υποστηρίζει θερμά τους στόχους του προτεινόμενου κανονισμού και φρονεί ότι η έγκριση των ΔΛΠ αποτελεί τη μόνη πρακτική επιλογή όσον αφορά την υλοποίησή τους.

4.2. Η ΟΚΕ υποστηρίζει επίσης το μηχανισμό έγκρισης ο οποίος παρέχει τη νομική βάση για τη χρήση των ΔΛΠ όπως και μία διαδικασία κύρωσης της αποτελεσματικότητάς τους. Φρονεί ότι η συμμετοχή της ΕΕ, από τις πρώτες ήδη φάσεις, όσον αφορά την εκπόνηση κάθε νέου προτύπου ΔΛΠ αποτελεί τον καλύτερο τρόπο προστασίας των ευρωπαϊκών συμφερόντων.

4.3. Η ΟΚΕ τονίζει ότι είναι αναγκαίο να προβλεφθούν οι ανάγκες των ΜΜΕ και των άλλων φορέων που δεν επηρεάζονται άμεσα από τον προτεινόμενο κανονισμό, προκειμένου να δημιουργηθεί στην ΕΕ μία πραγματικά κοινή λογιστική βάση ως απαραίτητο στοιχείο της ενιαίας αγοράς.

4.4. Η ΟΚΕ φρονεί ότι οι νέες προτάσεις δεν πρέπει να αποβούν σε βάρος άλλων σημαντικών απαιτήσεων, όπως η φορολογία και η πληροφόρηση των εργαζομένων.

4.5. Η ΟΚΕ επισημαίνει εκ νέου ότι η ύπαρξη των ΔΛΠ και των συναφών ερμηνειών τους σε όλες τις γλώσσες της Κοινότητας αποτελεί όρο sine qua non.

4.6. H OKE εφιστά την προσοχή στην ανάγκη να ληφθούν μέτρα που θα διασφαλίζουν την πλήρη συμμόρφωση προς τις νέες απαιτήσεις σχετικά με την χρηματοοικονομική πληροφόρηση.

4.7. Τέλος, η ΟΚΕ προτείνει ότι η ΕΕ θα πρέπει να ασκήσει την επιρροή της για να ενθαρρύνει το ΙΑSB να διεξάγει διάλογο με τους ομολόγους του των ΗΠΑ προκειμένου να προετοιμάσουν το έδαφος για ένα ενδεχόμενο κοινό διεθνές πλαίσιο όσον αφορά την χρηματοοικονομική πληροφόρηση.

Βρυξέλλες, 11 Ιουλίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM(1999) 232 τελικό της 11.5.1999.

(2) Δηλαδή τους λογαριασμούς της Εταιρίας Χαρτοφυλακίου σε αντιδιαστολή με τους ενοποιημένους λογαριασμούς του Συγκροτήματος.

(3) 78/660/ΕΟΚ, ΕΕ L 222 της 14.8.1978, σ. 11.

(4) 83/349/ΕΟΚ, ΕΕ L 193 της 18.7.1983, σ. 1.

(5) Generally Accepted Accounting Principles (GAAP = Γενικά Αποδεκτές Λογιστικές Αρχές).

(6) Διεθνές Συμβούλιο Λογιστικών Προτύπων, πρώην Διεθνής Επιτροπή Λογιστικών Προτύπων.

(7) Η EFRAG αποτελείται από τους εξής οργανισμούς:

CEA - European Insurance Committee (Ευρωπαϊκή Επιτροπή Ασφαλίσεων),

EFAA - European Federation of Accountants and Auditors for SMEs (Ευρωπαϊκή Ομοσπονδία Ελεγκτικολογιστών για ΜΜΕ),

EFB - European Banking Federation(Ευρωπαϊκή Ομοσπονδία Τραπεζών),

EFFAS - European Federation of Financial Analysts Societies (Ευρωπαϊκή Ομοσπονδία των Συλλόγων Οικονομικών Αναλυτών),

ESBG - European Savings Banks Group (Ομάδα Τραπεζών Αποταμίευσης της ΕΟΚ),

FEE - Federation of European Accountants (Ευρωπαϊκή Ομοσπονδία Λογιστών),

FESE - Federation of European Stock Exchanges (Ομοσπονδία Ευρωπαϊκών Χρηματιστηρίων),

GEBC - European Group of Co-operative Banks (Ευρωπαϊκή Ομάδα Συνεταιριστικών Τραπεζών),

Unice - Union of Industrial and Employers' Confederations of Europe (Ένωση των Συνομοσπονδιών της Βιομηχανίας και των Εργοδοτών της Ευρώπης),

UPEAME - European Association of Craft and Small and Medium-sized Enterprises (Ευρωπαϊκή Ένωση Βιοτεχνικών και Μικρομεσαίων Επιχειρήσεων).